Τζων Πούσκας

Ο **Τζων Ντ. Πούσκας** (αγγλ. *John D. Puskas*, γενν. 1960) είναι Αμερικανός καρδιοαγγειοχειρουργός, εφευρέτης και ερευνητής. Είναι καθηγητής στην ειδικότητά του στην Ιατρική Σχολή Icahn των νοσοκομείων Mount Sinai της Νέας Υόρκης Κατέχει 11 αμερικανικά διπλώματα ευρεσιτεχνίας και συμμετέσχε στην ίδρυση της Διεθνούς Εταιρείας Χειρουργικής των Στεφανιαίων Αρτηριών και του Διεθνούς Συνεδρίου Στεφανιαίων. Το δίκτυο ResearchGate τού αποδίδει 330 δημοσιεύσεις και 15.234 ετεροαναφορές, ενώ το 2022 η  διεθνής βιβλιογραφική βάση δεδομένων Scopus ανέφερε για τον Πούσκας δείκτη h ίσο με 62. Ο Πούσκας προήγαγε την επέμβαση της αορτοστεφανιαίας παρακάμψεως («μπαϊ-πας», αγγλ. CABG) με τη βελτίωση των χειρουργικών τεχνικών για πλήρως αρτηριακή, χωρίς αντλία, CABG και την επινόηση λεπτότερων εργαλείων για χρήση σε προηγμένες χειρουργικές διαδικασίες «μπαϊ-πας». Ο Πούσκας πραγματοποίησε την πρώτη παγκοσμίως πλήρως θωρακοσκοπική αμφίπλευρη απομόνωση της πνευμονικής φλέβας.

Το 2021 ο Πούσκας έτρεξε στον Μαραθώνιο της Νέας Υόρκης μαζί με έναν ασθενή του που το 2018 ήταν κλινικά νεκρός επί πέντε λεπτά εξαιτίας καρδιακής προσβολής, αλλά θεραπεύθηκε μετά από πλήρως αρτηριακό «μπαϊ-πας». Ο προπονητής τους, ο Τζων Γκάρλεπ, ήταν επίσης ασθενής με «μπαϊ-πας» από τον Πούσκας.

Ο Πούσκας έλαβε το δίπλωμα της ιατρικής από την Ιατρική Σχολή του Πανεπιστημίου Χάρβαρντ το 1986 και το 1991 απέκτησε Master of Science στη χειρουργική από το Πανεπιστήμιο του Τορόντο. Ειδικεύθηκε στη χειρουργική στο Γενικό Νοσοκομείο της Μασαχουσέτης και με υποτροφία στην καρδιοθωρακική χειρουργική στα νοσοκομεία του Πανεπιστημίου Έμορυ στην Ατλάντα και στη μεταμόσχευση πνεύμονα στο Γενικό Νοσοκομείο του Τορόντο.

Τα ερευνητικά ενδιαφέροντα στα οποία επικεντρώθηκε ο Πούσκας περιλαμβάνουν τη μεταμόσχευση τμήματος αρτηρίας στα μπαϊ-πας, τη ρομποτική και υβριδική της πραγματοποίηση, καινοτόμους σχεδιασμούς και υλικά για τεχνητές βαλβίδες της καρδιάς, την επιδιόρθωση και αντικατάσταση της μιτροειδούς και της αορτικής βαλβίδας, νέες προσεγγίσεις, χειρουργικές και μη, για την αντιμετώπιση της κολπικής μαρμαρυγής, και την ανάπτυξη νέων χειρουργικών εργαλείων για εγχειρήσεις καρδίας ενήλικων ασθενών.

Ο Πούσκας ίδρυσε τη Μονάδα Καρδιοθωρακικών Κλινικών Ερευνών στο Πανεπιστήμιο Έμορυ το 2005 και συνετέλεσε στη δημιουργία του Δικτύου δοκιμών καρδιοθωρακικής χειρουργικής των Εθνικών Ινστιτούτων Υγείας των ΗΠΑ το 2007. Από τότε και επί 15 και πλέον έτη ήταν μέλος της διοικούσας επιτροπής αυτού του δικτύου.

Στις 31 Μαΐου 2024 ο Τζων Πούσκας αναγορεύθηκε επίτιμος διδάκτορας του Τμήματος Ιατρικής, της Σχολής Επιστημών Υγείας, του Εθνικού και Καποδιστριακού Πανεπιστημίου Αθηνών.

## Δημοσιεύσεις
Η βάση δεδομένων PubMed περιέχει 320 δημοσιεύσεις του Τζων Πούσκας μέχρι το 2022. Από αυτές, τις περισσότερες ετεροαναφορές έχουν οι εξής:

* Puskas, J.D., Thourani, V.H., Marshall, J.J., Dempsey, S.J., Steiner, M.A., Sammons, B.H., ... & Guyton, R.A.: «Clinical outcomes, angiographic patency, and resource utilization in 200 consecutive off-pump coronary bypass patients», *The Annals of thoracic surgery*, τόμ. 71(5), έτος 2001, σελίδες 1477-1484; 324 αναφορές
* Smith, P.K., Puskas, J.D., Ascheim, D.D., Voisine, P., Gelijns, A. C., Moskowitz, A.J., ... & Michler, R.E.: «Surgical treatment of moderate ischemic mitral regurgitation», *New England Journal of Medicine*, τόμος 371, νο.23, έτος 2014, σσ. 2178-2188
* El-Chami, M.F., Kilgo, P., Thourani, V., Lattouf, O.M., Delurgio, D.B., Guyton, R.A., ... & Puskas, J.D.: «New-onset atrial fibrillation predicts long-term mortality after coronary artery bypass graft», *Journal of the American College of Cardiology*, τόμ. 55(13), έτος 2010, σσ. 1370-1376; 338 αναφορές
* Gillinov, A.M., Gelijns, A.C., Parides, M.K., DeRose Jr, J.J., Moskowitz, A.J., Voisine, P., ... & Argenziano, M.: «Surgical ablation of atrial fibrillation during mitral-valve surgery», *New England Journal of Medicine*, τόμ. 372(15), έτος 2015, σσ. 1399-1409
* Gaudino, M., Benedetto, U., Fremes, S., Biondi-Zoccai, G., Sedrakyan, A., Puskas, J.D., ... & Taggart, D.P.: «Radial-artery or saphenous-vein grafts in coronary-artery bypass surgery», *New England Journal of Medicine*, τόμ. 378(22), έτος 2018, σσ. 2069-2077

## Παραπομπές


Κατηγορία:Αμερικανοί χειρουργοί
Κατηγορία:Καρδιοχειρουργοί
Κατηγορία:Καρδιολόγοι